澹山巖
作者：郭三聘
朝代：宋

paragraphs: 憶昔遊澹巖，文社四爲侶。
相逢各年少，抱負俱有素。
訓狐聖得知，夜半叫已屢。
主人知客來，倒屣相告語。
且言龍王神，多有靈異處。
殷勤叩科名，吉兆齊確許。
未成三先達，陸續霄漢去。
轉盼三十載，獨我尚困沮。
行將賈餘勇，猶幸有孤注。
乘興偶重游，寓敬香一炷。
再拜問龍王，前約何可負。
朱衣願點頭，成就在此舉。
擬欲鑱堅珉，紀此一奇趣。